Vi befinder os i slutningen af 70'erne. En ung thybo i begyndelsen af 20'erne er netop hjemvendt fra København. Han har aftjent sin værnepligt ved Den Kongelige Livgarde. Den unge mand hedder Jørgen Jensen. Da han oprindelig er uddannet elektriker, begynder han på installatøruddannelsen. Men snart må han vende tilbage til hovedstaden. - Det var en øjenåbner for en dreng, der kom fra Thy, forklarer Jørgen Jensen til TV MIDTVEST. For den unge mand fra Hillerslev nord for Thisted har tilfældigvis søgt ind til politiet og er blevet optaget på uddannelsen. Begyndte på Bellahøj I 1980 begyndte Jørgen Jensen som gadebetjent på Station Bellahøj i det nordvestlige København. - Dengang synes jeg, at der var overflod af politifolk. Vi havde ikke engang biler nok til alle folk ude på station 3 (Bellahøj, red.), og det var en kæmpe station. Hvis der var værtshusslagsmål på Nørrebro, gik der ti sekunder, og så var der flere betjente, end der var folk inde på værtshuset, fortsætter den i dag 63-årige betjent. I fire år var Jørgen Jensen ansat ved det københavnske politi, inden han igen vendte snuden mod Jylland. 1 ud af 2 ud af 80 I 1984 rykkede han til politiet i Holstebro. Der var 80 ansøgere til to stillinger. Én af dem fik Jørgen Jensen. - Det, det handler om som politimand, er at kunne snakke med folk og løse konflikterne. Hvor mange gange har du brugt din pistol? - Jeg har kun brugt min pistol på skydebanen. Jeg har aldrig skudt med den i tjeneste. Jeg har haft den fremme til forberedt nødværge, men jeg har aldrig nogensinde peget på en mand med en pistol. Jeg har brugt min stav en enkelt gang til at slå en bz’er, da vi løb efter dem på Nørrebro. Det havde også virkningen, at han lagde sig ned, da han blev ramt. Ét slag var nok. Og så var jeg den første, der brugte peberspray, da vi fik det heroppe i Thisted. Det virkede også utrolig godt. Du skulle lige teste, at det virkede? - Han greb fat i mig, og jeg sagde til ham, at hvis han ikke slap min arm, så fik han peber - og så fik han peber - og sagde tak for god behandling efterfølgende. Det, synes jeg, var rigtig godt, siger Jørgen Jensen. Efter 12 år i Holstebro rykkede han og familien helt hjem. Til Thy. En direkte og ærlig humørspreder - Jeg er indfødt thybo, og det er jeg stolt af at være. Det passer mig meget fint, at folk ved, at jeg er det. Hvis du kender nogen, som virkelig taler thybomål, så skal du forestille dig, at ovenstående bliver sagt med den dialekt. For sådan taler Jørgen Jensen. - Heldigvis har mange af dem, der arbejder her, kontakt til området og kender det, så de kan følge de fleste instrukser, der kommer fra Jørgen, men det kan godt give nogle spøjse bemærkninger indimellem, forklarer vicepolitiinspektør Allan Laustsen, der er leder af Lokalpolitiet i Thisted og Holstebro, og fortsætter: - Han er altid i rigtig godt humør. Det er altid dejligt at møde ind her tidligt om morgenen, og Jørgen sidder på sit kontor. Det er altid med et smil på læberne. I dag er Jørgen Jensen politikommissær. Han koordinerer de betjente, der sikrer lov og orden i Thy og på Mors. - Han har en direkte tilgang. Det er der ingen tvivl om. Han kalder en spade for en spade, siger Allan Laustsen. Og selvom Jørgen Jensen først og fremmest styrer kollegerne, så insisterer han på dagligt at komme ud og møde thy- og morsingboer - og om nødvendigt skrive en bøde eller to. - Vi er ti gange mere professionelle i dag, end vi var i gamle dage, afslutter Jørgen Jensen. Ud over Jørgen Jensen har tyve betjente ved Midt- og Vestjyllands Politi i 2020 haft 40 års jubilæum.

Referat:
Jørgen Jensen er thybo og politibetjent. Det første har han været i 63 år, det sidste i 40. Og han er glad for at være begge dele.